ผลสำรวจการใช้จ่ายของผู้บริโภคในช่วงมหกรรมฟุตบอลยูโร ปี 2020 คาดเม็ดเงินสะพัด 62,440 ล้านบาท
นายธนวรรธน์ พลวิชัย อธิการบดีมหาวิทยาลัยหอการค้าไทยและประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย  เปิดเผยผลสำรวจ  พฤติกรรมการใช้จ่ายของผู้บริโภคในช่วงมหกรรมฟุตบอลยูโร ปี 2020  จาก 1,200  ตัวอย่างทั่วประเทศ พบว่า ภาพรวมการใช้จ่ายของประชาชนในช่วงโควิด-19 ทั้งในระบบและนอกระบบมีการใช้จ่ายลดลง โดยคาดการณ์จะมีเม็ดเงินสะพัดในช่วงการแข่งขันฟุตบอลยูโรปี 2020 จำนวน 62,440 ล้านบาท ลดลงร้อยละ 20 ซึ่งเป็นมูลค่าการใช้จ่ายต่ำสุดในรอบ 10 ปี ส่วนการใช้จ่ายที่อยู่ในระบบเศรษฐกิจมีวงเงินอยู่ที่ 15,000 ล้านบาท ซึ่งส่วนใหญ่เป็นการใช้จ่ายในเรื่องของอาหารและเครื่องดื่ม รองลงมาคือ อุปกรณ์รับสัญญาณและเป็นการใช้จ่ายนอกระบบวงเงิน 45,839  ล้านบาท โดยมีการใช้เงินในแต่ละนัดเฉลี่ย 1,000 - 5,000 บาท ที่มาของเงินมาจากเงินออมและรายได้ปกติ ซี่งจะมีผลต่อเศรษฐกิจโดยรวมในปีนี้ขยายตัวเพิ่มขึ้นร้อยละ 0.1 และไตรมาส 3 ขยายตัวร้อยละ 0.3 ส่วนการกระจายวัคซีนของรัฐบาล หอการค้าไทย ประเมินว่า ในช่วงเดือนกรกฎาคมนี้ หากรัฐบาลสามารถบริหารจัดการแผนการกระจายวัคซีนได้ดีขึ้น มีการกระจายวัคซีนอย่างเร่งด่วน กว้างขวางและรัดกุม รวมถึงสามารถควบคุมการระบาดของโควิด-19 ให้อยู่ในวงจำกัดได้จะกระตุ้นเศรษฐกิจและเรียกความเชื่อมั่นของผู้บริโภคได้ ซี่งทำให้รัฐบาลสามารถเดินหน้าเปิดประเทศได้ตามประกาศของนายกรัฐมนตรี ใน 120 วัน โดยใช้ภูเก็ตแซนด์บ็อกซ์เป็นโมเดล สร้างความเชื่อมั่น